જોકે વાતને બૅલૅન્સ કરવા માટે એટલું કહી શકાય કે ભલે નબળો, પરંતુ દેશના ખરેખરા મુદ્દાઓને હાઇલાઇટ કરવાનો પ્રયાસ તો કોઈએ કર્યો. ખમતીધર અભિનેતા ઝાકિર હુસેન તેના ચિતપરિચિત દમદાર અંદાઝમાં છે. ‘ગોલમાલ’ સિરીઝમાં વસૂલીના પાત્રમાં છવાઈ જનારા મુકેશ તિવારી રેઢિયાળ પોલીસ-અધિકારીના રોલમાં લગભગ રિયલિસ્ટિક લાગે છે. ‘બૅન્ડિટ ક્વીન’ ફેમ સીમા બિસ્વાસ પાસેથી સારી ઍક્ટિંગની અપેક્ષા હતી, પણ તેમને જાણે પરાણે આ ફિલ્મમાં લીધાં હોય એવી સાવ શિખાઉ ઍક્ટિંગ કરી છે. ચાઇલ્ડ ક્રિમિનલ તરીકે હર્ષ મયારની ઍક્ટિંગ પણ બિલીવેબલ છે. આ જ હર્ષ અગાઉ ‘આઇ ઍમ કલામ’ ફિલ્મ માટે નૅશનલ અવૉર્ડ જીતી ચૂક્યો છે. જોકે સૌથી વધુ મહેનત ખુદ સોહા અલી ખાને કરી હોવાનું દેખાય છે, પરંતુ એક તો નબળા સ્ક્રીનપ્લેમાં તેની પાસે ખાસ કશું કરવા માટેનો સ્કોપ પણ નથી કે નથી તે પોતે એવી જમાવટ કરી શકતી. આ ફિલ્મ તેની ફિલ્મી-કારકિર્દીના કૉફિનમાં છેલ્લો ખીલો બની શકે એવી ક્ષમતા ધરાવે છે. હા, ફિલ્મની વચ્ચે પેશ કરવામાં આવતાં ગામઠી ગીતો આપણા શહેરી કાન માટે તદ્દન નવાં છે.